送胡君遊洛
作者：黄裳
朝代：宋

paragraphs: 得喪紛紛轉羣慾，誰及愛嵩三十六。
有客忽自東南來，已爲湖山飽雙目。
逸興不住皇州春，天津橋南酒初熟。
長念花王司馬坂，洛陽今寓誰家館。
已聞香信滿東風，嬪御相從水光畔。
芳容須向盛時吟，昔也醉翁長恨晚。
穀雨且老黄鸝聲，急上征鞍望瀍澗。
送行詩句無纖塵，自有交遊在霄漢。
藜莧腸中何所須，但愧銀鈎落香翰。
看花知遺生，看山知養神。
妖奇怪麗九十種，未失東風助培壅。
三十六峰元氣清，獨插太虛無古今。